
	Παρουσίαση
της ποιητικής συλλογής 

της Λιλής Ντίνα

Μνήμη Τρομοκράτης

στο Σπίτι της Κύπρου

Την Πέμπτη 11 Απριλίου 2024, στις 20:00, θα πραγματοποιηθεί στο Σπίτι της Κύπρου, Ξενοφώντος 2Α  στο Σύνταγμα, η παρουσίαση της ποιητικής συλλογής της Λιλής Ντίνα, με τίτλο «Μνήμη Τρομοκράτης», που κυκλοφορεί από τις Εκδόσεις OTAN.

Για την ποιητική συλλογή θα μιλήσουν, η Προϊσταμένη του Τομέα Γραμμάτων του Υφυπουργείου Πολιτισμού της Κυπριακής Δημοκρατίας, συγγραφέας δρ Νάντια Στυλιανού και ο Διδάκτωρ Ψυχοπαθολογίας του Université de Paris, συγγραφέας δρ Φώτης Καγγελάρης.
Ποιήματα θα διαβάσει η ποιήτρια Λιλή Ντίνα. Στο πιάνο η Μαριέττα Πεπελάση.
Όπως σημειώνει ο δρ Φώτης Καγγελάρης στο οπισθόφυλλο του βιβλίου: «Η Λιλή Ντίνα, διαχρονική ποιήτρια, παλεύει με το νόημα. Οι ποιητικές συλλογές της είναι γέφυρες πάνω στις οντικές μετρήσεις. Θα μπορούσε να χαρακτηριστεί ως υπαρξιακή ποιήτρια, σαρτρική οπαδός του Είναι και το Μηδέν, ή χαϊντεγκεριανή ακόλουθος του Dasein. Σπηλαιολόγος των λέξεων, φτάνει χωρίς νήμα στα μύχια του είναι, απ' όπου ανασύρει σπάνια και πολύτιμα ορυκτά, καταγράφει μυστικές πηγές, ανακαλύπτει επουλωτικά βότανα, διαβάζει τα ιερογλυφικά στο μεδούλι της ύπαρξης και αποκρυπτογραφεί μαγικές λέξεις που ξελογιάζουν τον αναγνώστη, ως συνοδοιπόρο σε τούτο το ανελέητο και συνάμα τρυφερό ταξίδι της ζωής».
3 Απριλίου 2024

Η Λιλή Ντίνα γεννήθηκε και μεγάλωσε στα Τρίκαλα  Θεσσαλίας. Σπούδασε στο Αριστοτέλειο Πανεπιστήμιο Θεσσαλονίκης, στη Φαρμακευτική σχολή. Κατοικεί στην Αθήνα. «Μνήμη τρομοκράτης», είναι η έβδομη ποιητική συλλογή της. Προηγούνται οι συλλογές «Εκδότης χρόνος»(Εναλλακτικές εκδόσεις), «Η ενηλικίωση των παραμυθιών», «Αποτσίγαρα λόγια», «Η γραφειοκρατία του δισταγμού», «Θυρίδα μνήμης» (Εκδόσεις Γαβριηλίδης) και «Βεστιάριο σιωπής» (εκδόσεις Οδός Πανός). Το βιβλίο της «Η ενηλικίωση των παραμυθιών» (Γαβριηλίδης, 2007) είχε περιληφθεί στα 10 καλύτερα βιβλία ποίησης από το περιοδικό «Διαβάζω» εκείνης της χρονιάς. Συμμετείχε σε δύο σεμινάρια και δύο ετήσια τεύχη του Εργαστηρίου Δημιουργικής Γραφής του Δήμου Αθηναίων, το 2019 και το 2020, με ποιήματα και πεζά. Ποιήματα και κριτικές έχουν δημοσιευθεί σε λογοτεχνικά περιοδικά και εφημερίδες. Συνεργάζεται με την Εταιρεία Μελέτης Πολιτισμικής Ετερότητας (Ε.Μ.Π.Ε.),με την οποία διοργανώνει και παρουσιάζει τις βραδιές ποίησης.

